ธปท.เผยตัวแทนแบงก์ยังทวงหนี้โหด
ธปท.เผยยังมีประชาชนร้องเรียนปัญหาเกี่ยวกับสถาบันการเงินผ่านศูนย์ประสานงานแก้ไขปัญหาการปล่อยสินเชื่อจำนวนมาก 5,760 เรื่อง ระบะปัญหาทวงหนี้โหดยังมีอยู่มากต้องตักเตือนแบงก์หลายแห่ง
29 ธ.ค. 2553

ธปท.เผยยังมีประชาชนร้องเรียนปัญหาเกี่ยวกับสถาบันการเงินผ่านศูนย์ประสานงานแก้ไขปัญหาการปล่อยสินเชื่อจำนวนมาก 5,760 เรื่อง ระบะปัญหาทวงหนี้โหดยังมีอยู่มากต้องตักเตือนแบงก์หลายแห่ง
นายกำธร ประเสริฐสม หัวหน้าศูนย์ประสานงานแก้ไขปัญหาการปล่อยสินเชื่อ ธนาคารแห่งประเทศไทย (ธปท.) เปิดเผยว่า ตั้งแต่ดำเนินการเปิดศูนย์ฯมาตั้งแต่เดือนพ.ค.2552 มาจนถึงสิ้นเดือนพ.ย.2553 มีประชาชนร้องเรียน 5,760 เรื่อง เฉลี่ยเดือนละ 310 เรื่อง โดยส่วนใหญ่จะเป็นปัญหาการถูกหลอกลวงโดยมิจฉาชีพผ่านทางโทรศัพท์ ซึ่งมีผู้เสียหาย 37 ราย มีมูลค่าความเสียหายประมาณ 4 ล้านบาท รองลงมาเป็นปัญหาร้องเรียนเกี่ยวกับการบริการของสถาบันการเงิน เช่น การขอสินเชื่อไม่ได้ การคิดค่าธรรมเนียมไม่เป็นธรรม ปัญหาการทวงถามหนี้ ที่ธนาคารพาณิชย์มักว่าจ้างบริษัทภายนอกมาทำหน้าที่ติดตามหนี้ให้ แต่ตัวแทนเหล่านี้ยังมีพฤติกรรมทวงหนี้ไม่แหมาะสมอยู่หลายแห่ง ทำให้ธปท.ต้องทำหนังสือไปตักเตือนให้ธนาคารตักเตือนบริษัทตัวแทนไปแล้วหลายแห่ง  
“จากการที่ตัวแทนทวงหนี้ของธนาคารมีรายได้เป็นเปอร์เซ็นจากยอดหนี้ที่ติดตามได้ ทำให้ตัวแทนของหลายแบงก์ยังมีพฤติกรรมที่ไม่เหมาะสมอยู่ ซึ่งธปท.ก็ได้ตักเตือนไปแล้วหลายแบงก์ เพื่อให้ไปตักเตือนบริษัททวงหนี้ต่อไป ตอนนี้ถึงกฎหมายหลักเกณฑ์การทวงหนี้จะมีระบุไว้ชัดเจน แต่ต้องยอมรับว่าพฤติกรรมการทวงหนี้ไม่เหมาะสมยังมีอยู่เรื่อยๆ โดยเฉพาะช่วงที่เศรษฐกิจไม่ดีปัญหาก็มากขึ้น แต่ช่วงเศรษฐกิจดีปัญหาก็ลดลงบ้าง” นายกำธรกล่าว
ด้านนางจันทวรรณ สุจริตกุล ผู้อำนวยการอาวุโส ฝ่ายวิเคาระห์และติดตามฐานะ สายกำกับสถาบันการเงิน ธปท. เปิดเผยว่า จะมีการขยายระยะเวลาการทำงานของศูนย์ออกไปจนถึงสิ้นเดือนมิ.ย.ปี 2554 จากเดิมที่จะปิดศูนย์ฯในสิ้นปีนี้ เนื่องจากยังเห็นว่ามีประโยชน์กับประชาชนในการสอบถามและให้คำแนะนำเกี่ยวกับสิทธิและการบริการของสถาบันการเงินได้พอสมควร นอกจากนี้ธปท.ยังอยู่ระหว่างพิจารณาให้ศูนย์ฯทำหน้าที่ถาวรโดยให้เป็นหน่วยงานหนึ่งของธปท